Ma c'halon a zo frailhet, dre nerzh ma enkrezioù  Ma daoulagad entanet n'o deus mui a zaeloù  Deut eo, siwazh ! an devezh ma rankan dilezel  Lec'h kaer ma bugaleaj, ma bro gaer Breiz-Izel !    Keno dit, ma zi balan, kuzhet barzh an draoñienn,  Tachenn c'hlaz war behini, bugel, e c'hoarien ;  Gwez ivin ker bodennek, e  disheol a bere  E-pad tommder an hañvoù e kousken da greisteiz    Keno ! keno mamm ha tad, bremañ n'esperit mui  E chomfe ho mab karet da harpañ ho kozhni  Evit gounit deoc'h bara, 'vel m'hoc'h eus graet dezhañ  Al lezenn zo didruez, ho kuitaat a renkan.    Nag a wech, ma mamm dener, e renkfet-hu leñvañ  Pa zeui ma c'hi ankeniet en-dro deoc'h da ruzañ  Pa welfot, war an oaled, ma skabellig c'houllo  Hag ar c'hevnid o steuiñ war ma fenn-bazh derv    Keno ! bered ar barrez, douaroù binniget,  Pere a guzh ma c'herent gant ar Zalver galvet ;  Da ouel an Anaon klemmus, n'in mui war ho pezioù  Da skuilhañ dour binniget mesket gant ma daeloù    Keno ! ma muiañ-karet, ma dousig koant Mari  Ur blanedenn digar a zeu d'hon glac'hariñ  Eürusted ha levenez skedus zo tremenet  'Vel en oabl ar goumoulenn gant an avel kaset    Na welin mui da lagad ker lemm ha ker laouen  O virviñ gant plijadur, e ti pa  erruen,  Da zornig gwenn ken mibin o treiñ ar c'harr e dro  Da vouezh flour mui na glevin o kanañ va gwerzoù    Pa oamp er c'hatekismoù, hon-daou c'hoazh bugale,  Hor c'halonoù diskiant, e kuzh en em gleve  Dirak Gwerc'hez ar c'hroaz-hent, nag a wech he touejomp  Na erruje birviken disparti etrezomp    Yaouank ha dibreder, siwazh ! ne ouiemp ket  Nag ha bet c'hwerventez ar vuhez zo hadet  Evidomp ne oa, neuze, Lezennoù na Roue,  N'anve'emp med ul  lezenn, hini ar garantez    Keno ! ma nez-amezeg, Yannig, ma gwir vignon  Kamarad ma c'hoarioù, ma breur dre ar galon  Piv a gemero bremañ lod e-barzh ma foanioù ?  Piv a gomzo ganin-me deus ar gêr hag ar vro ?    Hepdon te yelo bremañ d'ar parrezioù tostañ  Da bigosaat al leurioù 'barzh el lajoù-dornañ  Hepdon te yel da c'hounid maout ar c'hourennadeg  Da chasañ war rubannoù e-barzh er varradeg    Keno ! ma c'hazeg velen, skañv evel un heizez  Mistr evel ul logodenn, jentil vel un oanez  N'ez santin ken, dindanon, gant an hast o tripal  Ma daouarn mui ne stagint ar seizenn war da dal    Keno ! ma c'hi keazh, Mindu, ma leal kamarad,  N'efomp ken, dre ar c'hlizhenn, da glask roudoù ar c'had  Ne glevin ken, er menez, da chilpadenn skiltrus,  War ma dorn mui ne santin da deod garantezus    A-benn un nebeud amzer, kalz a vignoned yen  Barzh er soudard divroet, hep mar, ne soñjfont ket  Mes da  galon-te, Mindu, n'eo ket ankouezus  Pell e ri c'hoazh va c'hañvoù, gant da yezhoù klemmus    Keno 'ta plijadurioù, leurioù-nevez, prejoù,  Nezadegoù, nozvezhoù, foarioù ha pardonioù,  Ebatoù ker birvidik, binioù zar dha sklentin,  Na drido mui va c'halon gant da sonioù lirzhin    Keno kement a garan, keno da virviken !  Pell ouzh a Vreizh me varvo, mantret gant an anken  Vel ur blantenn gizidik, evit ar vro krouet  A renk gweñviñ ha mervel, kerkent m'eo  divroet .